**Yhteistoiminta evakuointitilanteessa - malli**

**1. Esimerkkikuvaus evakuointitilanteesta**

Valmiuslain 121 §:n mukainen väestönsiirto ja siihen liittyvät 120 §:n mukaiset erityisjärjestelyt on mahdollista ottaa käyttöön tilanteessa, jossa Suomeen kohdistuu valmiuslain 3 §:n 1) tai 2) kohdissa mainittu sotilaallinen uhka. Valtioneuvosto voi määrätä alueelle myös liikkumis- ja oleskelurajoitukset valmiuslain 118 §:n mukaisesti. Tällaisessa tilanteessa Suomessa olisi käytännössä alkamassa tai meneillään liikekannallepano, joka vaikuttaa osaltaan myös evakuoitavien määriin ja käytettävissä oleviin resursseihin. Lisäksi on mahdollista, että väestöä on jo siirretty aikaisemmin pelastuslain mukaisin toimivaltuuksin. Pelastuslain tai valmiuslain toimivaltuuksin tapahtuva väestönsiirto puolestaan saattaa edeltää tilannetta, jossa puolustustilalain 23 §:n mukaisesti puolustusvoimat käskee kaikkia poistumaan alueelta ja alue tyhjennetään kokonaan.

Väestönsiirrot alkavat sosiaali- ja terveydenhuollon asiakkaina olevista vuodepotilaista, pitkäaikaissairaista ja vanhustenhoidon ja hoivan piirissä olevista henkilöistä, jotka eivät kykene itsenäisesti siirtymään. Samaan aikaan tapahtuu väestön itsenäistä siirtymistä esim. loma-asutukseen, sukulaisten, ystävien tms. majoitukseen muualla Suomessa. Myös ulkomaille siirtymisiä tulee tapahtumaan. Itsenäisesti siirtyvät ovat sellaisia, joita liikekannallepano ei kosketa, eli heidän joukossaan on mahdollisesti enemmän naisia, lapsia ja ikäihmisiä. Osa heistä saattaa tarvita majoituspaikan jostakin evakuointikeskuksesta Suomessa tai jos lähtö on ollut nopea, he tarvitsevat tilapäistä majoitusta ja muuta huolenpitoa sen hyvinvointialueen alueelta, johon he ovat siirtyneet.

Väestö ei tule kaikilta osin siirtymään sinne, mihin viranomaiset siirron ovat suunnitelleet. Evakuointikuljetuksiin osallistuvat pääosin ne, joilla ei ole mahdollisuutta itse siirtyä. Osa väestöstä jää edelleen evakuoitaville alueelle (kaupunkeihin), jollei sieltä ole käsketty poistumaan. Tämä tarkoittaa, että lähtöpaikassa tarvitaan edelleen esimerkiksi sosiaali- ja terveydenhuollon, perusopetuksen, varhaiskasvatuksen, kriittisen infrastruktuurin ylläpidon sekä kaupunkien ja hyvinvointialueiden hallinnon toimijoita sen lisäksi, että alueella toimii joukko muita viranomaisia kuten pelastustoimi, poliisi, rajavartiosto, puolustusvoimat, aluehallinnon viranomaiset jne.

Jos jokin kunta tyhjennetään kokonaan, ei kunta käytännössä järjestä enää asukkailleen palveluja, koska suurin osa kunnallisista palveluista on lähipalveluita, eikä niitä järjestetä kuin kunnan alueella. Poikkeuksen saattavat muodostaa jotkut etäpalvelut. Esimerkiksi perusopetusta annettiin covid-19 yhteydessä etänä valmiuslain mukaisella asetuksella.

Evakuoituvia tai itsenäisesti siirtyviä vastaanottavalle kunnalle voi syntyä velvollisuuksia palveluiden järjestämiseen. Esimerkiksi perusopetusta on järjestettävä kaikille kunnassa oleskeleville oppivelvollisuusikäisille. Vastaavia velvoitteita tulee myös hyvinvointialueelle, jonka velvollisuus on esimerkiksi huolehtia kiireellisestä sosiaali- ja terveydenhuollosta, tilapäisestä majoittamisesta ja toimeentulosta. Mikäli jokin kunta on tyhjennetty kokonaan ja kunta käytännössä on lopettanut toimintansa, tulisi kyseisen kunnan vapaana olevaa resurssia kyetä siirtämään evakuoituja vastaanottavan kunnan palvelukseen ja vastaanottaviin evakuointikeskuksiin. Valmiuslain työvelvoitteita koskevat säännökset antavat määräykseen riittävän toimivallan.

Henkilöllisyyksien todentaminen tulee myös olemaan yksi evakuoinnin haaste. Joukossa voi olla kotoaan ilman henkilöllisyystodistusta lähteneitä, alaikäisiä ilman vanhempiaan, paperittomia, vankikarkureita, sotilaskarkureita tai muita syystä tai toisesta henkilöllisyytensä todentamista vältteleviä.

**2. Väestösiirtojen järjestäminen ja toimijoiden vastuu**

**2.1. Väestönsuojelusuunnitelmien laatiminen**

Väestönsuojelusuunnitelmat laaditaan pelastuslaitoksen johdolla.

* *Viranomaiset, laitokset ja liikelaitokset, jotka ovat velvollisia varautumaan väestönsuojeluun, ovat velvollisia laatimaan pelastuslaitoksen johdolla ja yhteistoiminnassa keskenään tarpeelliset suunnitelmat tehtäviensä hoitamisesta väestönsuojelussa. Pelastuslaitokselle on annettava selvitykset väestönsuojeluun käytettävissä olevista voimavaroista, Pelastuslaki 65 §*

**2.2. Evakuointi**

Ensimmäisenä siirretään sosiaali- ja terveysviranomaisten etusijalle asettamat palveluiden piirissä olevat ryhmät, kuten laitoshoidossa olevat henkilöt. Siirrot toteutetaan hyvinvointialueen toimesta siten kuin hyvinvointialue on sisäisesti sopinut toteutuksesta. Kunnat ja muut viranomaiset voivat avustaa siirtoja. Väestönsiirto voi alkaa jo ennen valmiuslain voimaantuloa, jolloin suojaväistö tapahtuu pelastuslain mukaisin toimivaltuuksin.

* *Valtion, hyvinvointialueen ja kunnan viranomaiset, laitokset ja liikelaitokset ovat velvollisia osallistumaan pelastuslaitoksen johdolla pelastustoiminnan suunnitteluun sekä toimimaan onnettomuus- ja vaaratilanteissa niin, että pelastustoiminta voidaan toteuttaa tehokkaasti, Pelastuslaki 46 §*

Väestönsuojelutehtävät ja niihin varautuminen kuuluvat palvelevan viran- tai toimenhaltijan virkavelvollisuuksiin ja työsopimussuhteessa olevan henkilön tehtäviin. Sekä hyvinvointialueiden että kuntien on varattava henkilöitä väestönsuojelutehtäviin ja myös koulutettava varattuja näihin tehtäviin. Väestösuojelutehtäviin varatuista tehdään tarvittavat anomukset puolustusvoimille (VAP).

* Pelastuslain 65 §:n mukaisesti valtion, hyvinvointialueen ja kunnan viranomaisen, laitoksen ja liikelaitoksen sekä muun julkisyhteisön vastuulla olevat väestönsuojelutehtävät ja niihin varautuminen kuuluvat niissä palvelevan viran- tai toimenhaltijan virkavelvollisuuksiin ja työsopimussuhteessa olevan henkilön tehtäviin.
* Valmiuslain 116 §:n mukaisesti voidaan myös määrätä henkilöitä väestönsuojelutehtäviin.

Väestön evakuointi tapahtuu esimerkiksi keräämällä väestö joltakin asuinalueelta suoraan evakuointikuljetuksiin tai kokoamalla väestö kunnan sisällä erillisiin lähettäviin evakuointikeskuksiin. Kullakin alueella on toimintatavasta oma suunnitelmansa.

Pelastuslaitos, hyvinvointialue ja kunnat yhdessä huolehtivat evakuoitavan väestön kokoamisesta evakuointikeskuksiin siten kuin väestönsuojelusuunnitelmissa on sovittu.

Viestintä evakuoitaville muodostuu ratkaisevaksi tekijäksi, jotta tieto väestönsiirroista tavoittaa kaikki asukkaat. Viestintä täytyy suunnitella ja vastuuttaa yhteisissä suunnitelmissa. Myös tieto mukaan otettavasta omaisuudesta, lemmikeistä ym. on huomioitava.

Evakuoitavien henkilöllisyyksien toteamisesta ja henkilörekisterin ylläpidosta on sovittava ennakolta. On mahdollista, että määräys tähän annetaan valtioneuvoston taholta tai sitten henkilöllisyyksiä rekisteröi jokin muu viranomainen, jolle tehtävä on vastuutettu. Henkilöllisyyksien todentamiseen saatetaan myös tarvita virka-apua.

Evakuointikeskuksesta henkilöt lähetetään kuljetuksilla evakuointikohteeseen. Samaan aikaan osa väestöstä siirtyy itsenäisesti ulkomaille, lomamajoituksiin, sukulaisten ja ystävien luo. Kuljettamiseen liittyvistä järjestelyistä eri viranomaisten kesken sovitaan pelastuslaitoksen johdolla väestönsuojelusuunnitelmassa.

Liikenne- ja viestintäasioista vastaavat viranomaiset ovat velvollisia avustamaan kuljetusten sujuvuuden järjestämisessä

* *Liikenne- ja viestintäasioista vastaavat viranomaiset ja hallinnonalan laitokset huolehtivat liikenneväylien käytön yhteistoimintakysymyksistä ja kuljetusten järjestämisestä valmiuslain 121 §:ssä tarkoitetussa väestön siirtämisessä, Pelastuslaki 65 §)*

**2.2. Evakuointikeskukset ja majoituksen järjestäminen**

Tilapäisen majoituksen ja muun huollon järjestämisvastuu on sosiaali- ja terveydenhuollon viranomaisilla.

* *Sosiaali- ja terveysviranomaiset ja hallinnonalan laitokset vastaavat niitä koskevissa säädöksissä määrätyn työnjaon mukaisesti ensihoitopalvelun järjestämisestä sekä psykososiaalisen tuen palveluista ja onnettomuuden johdosta hätään joutuneiden huollosta ja majoituksesta, Pelastuslaki 46 §*
* *Sosiaali- ja terveysviranomaiset ja hallinnonalan laitokset vastaavat niitä koskevissa säädöksissä määrätyn työnjaon mukaisesti ensihoitopalvelun järjestämisestä sekä psykososiaalisen tuen palveluista sekä valmiuslain 121 §:n nojalla siirretyn väestön majoituksesta, muonituksesta ja muusta huollosta ja siirretyn väestön tilapäisestä majoittamisesta; Pelastuslaki 65 §*
* *Jokaisella hyvinvointialueella oleskelevalla henkilöllä on oikeus saada kiireellisessä tapauksessa yksilölliseen tarpeeseensa perustuvat sosiaalipalvelut siten, ettei hänen oikeutensa välttämättömään huolenpitoon ja toimeentuloon vaarannu. Muussa kuin kiireellisessä tapauksessa henkilöllä on oikeus saada riittävät sosiaalihuollon palvelut siltä hyvinvointialueelta, jonka alueella henkilöllä on kotikuntalaissa tarkoitettu kotikunta, ellei muualla laissa toisin säädetä (Sosiaalihuoltolaki 12 §)*
* *Tilapäistä asumista järjestetään henkilölle, joka erityisestä syystä tarvitsee asumisensa järjestämisessä hyvinvointialueen lyhytaikaista, kiireellistä apua (Sosiaalihuoltolaki 21 §)*

Tarkoituksenmukaista on, että kunnat järjestäisivät evakuointikeskuksille tilat ja hyvinvointialueet huolehtisivat niissä tapahtuvasta majoittamisesta ja henkilöiden mahdollisista sosiaali- ja terveydenhuollon kiireellisistä tarpeista. Erillisessä liitteessä on mallisopimus väestönsuojeluun tarkoitettujen tilojen varaamiseksi.

Lähettävässä evakuointikeskuksessa ei välttämättä yövytä, jolloin kyse ei kaikissa tapauksissa ole majoitustoiminnasta. Vastuurajapinnoista on sovittava tapauskohtaisesti.

Majoitukseen varattavia tiloja voi käyttöönsä ottaa valmiuslain toimivaltuuksien nojalla

* Puolustusvoimat **(ValmL 113 §)**
* Pelastustoimi **(ValmL 119 §)**
* Kunta **(ValmL 122 §)**
* Maahanmuuttovirasto **(ValmL 122 b §)**

Vastaanottavassa evakuointikeskuksessa on varauduttava siihen, että tilapäinen majoitustoiminta voi kestää pidempään ja että uusia evakuoituja tulee keskukseen lisää samalla kun aikaisemmin tulleille järjestetään alueelta vuokra-asuntoja.

Evakuointikeskuksiin voi tulla myös itsenäisesti siirtyneitä, jotka ovat vailla majoitusta. Evakuointikeskuksista mahdollisesti etsitään kadonneita omaisia tai tullaan hakemaan henkilöitä vietäväksi sukulaisten tai ystävien luo majoittumaan. Erityisesti ilman huoltajia olevat lapset muodostavat kriittisen ryhmän ja tarvitsevat kiireellistä sosiaalihuoltoa.

Evakuointikeskuksessa tarvitaan info- ja rekisteröitymispiste, jossa myös muualta tulevat voidaan rekisteröidä. Näiden järjestäminen tulee ennakoida varautumissuunnitelmissa, koska vastuuta ei ole tarkoin määrätty lainsäädännössä. Myös yleiseen järjestyksenpitoon evakuointikeskuksissa on varauduttava.

Evakuointikeskuksessa tarvittaneen lääkäripalveluja sekä muita mahdollisia sosiaali- ja terveydenhuollon palveluja, lastensuojelua, psykososiaalista tukea, jotka järjestetään hyvinvointialueen toimesta ja päätöksellä. Myös evakuoitujen toimeentulosta ja sen edellytyksistä on tarpeen mukaan huolehdittava. Evakuointikeskukseen voidaan tarvita useammankin viranomaisen palveluja.

Kunnat pyrkivät järjestämään evakuoiduille mahdollisimman nopeasti vuokrahuoneistoja pysyvämpään asumiseen, jollei ole näköpiirissä nopeaa palaamista jätettyihin koteihin. Jos asuntoja ei ole riittävästi tarjolla, määrätään valmiuslaista käyttöön luvun 6. mukaiset asuntosääntelyviranomaisen toimivaltuudet. Kunnan tulee myös varautua järjestämään evakuoiduille tarvittavia palveluja kuten oppivelvollisuusikäisten perusopetusta, varhaiskasvatusta ja muita tarvittavia palveluja. Jossakin vaiheessa osa siirtyneistä oletettavasti hakee kotikunnan muutosta.

Siirtyvien henkilöiden mukana tulisi siirtyä myös tarvittavaa resurssia niin hyvinvointialueille kuin myös kuntiin etenkin, jos resurssien tarve lähettävällä alueella on vähentynyt. Tätä resurssia on syytä määrätä myös avustaviin tehtäviin evakuointikeskuksiin.

Tarkempia määräyksiä evakuointiin liittyen voidaan antaa valmiuslain mukaisilla asetuksilla.